অষ্টমবারের মতো প্রদান করা হয়েছে ‘কালি ও কলম তরুণ কবি ও লেখক পুরস্কার ২০১৫’। এ পুরস্কার প্রবর্তন করা হয় ২০০৮ সালে। এবার সাহিত্যের পাঁচটি বিভাগের মধ্যে চারটি বিভাগে পুরস্কার প্রদান করা হয়েছে। কবিতায় ধানের ধাত্রী গ্রন্থের জন্য শামীম হোসেন, কথাসাহিত্যে ধাতব সময় গ্রন্থের জন্য ইমরান খান, প্রবন্ধ-গবেষণা-নাটকে বাংলাদেশের পালকি ও পালকিবাহক গ্রন্থের জন্য রঞ্জনা বিশ্বাস এবং মুক্তিযুদ্ধ বিষয়ক গবেষণা/প্রবন্ধ বিভাগে যুদ্ধদিনের গদ্য ও প্রামাণ্য গ্রন্থের জন্য সালেক খোকনকে পুরস্কার প্রদান করা হয়। পুরস্কার প্রদান উপলক্ষে ২৯ জানুয়ারি, শুক্রবার, বিকাল সাড়ে ৫টায়, রাজধানীর জাতীয় জাদুঘরের প্রধান মিলনায়তনে এ অনাড়ম্বর অনুষ্ঠানের আয়োজন করা হয়। অনুষ্ঠানে সভাপতিত্ব করেন কালি ও কলমের সম্পাদকমণ্ডলীর সভাপতি এমেরিটাস অধ্যাপক আনিসুজ্জামান। বিশেষ অতিথি ছিলেন পশ্চিমবঙ্গের প্রখ্যাত কথাসাহিত্যিক ও সংগীতবোদ্ধা শঙ্করলাল ভট্টাচার্য ও কথাসাহিত্যিক সেলিনা হোসেন। উপস্থিত ছিলেন কালি ও কলমের প্রকাশক এবং বেঙ্গল ফাউন্ডেশনের চেয়ারম্যান আবুল খায়ের এবং কালি ও কলম সম্পাদক আবুল হাসনাত। অনুষ্ঠানটি সঞ্চালনা করেন বেঙ্গল ফাউন্ডেশনের মহাপরিচালক এবং কালি ও কলমের সম্পাদকমণ্ডলীর সদস্য লুভা নাহিদ চৌধুরী। বিজয়ী প্রত্যেককে ‘কালি ও কলম তরুণ কবি ও লেখক ২০১৫’ পদক, পুরস্কারের অর্থমূল্যের চেক (প্রতিটি ১ লক্ষ টাকা) ও শংসা বচন প্রদান করা হয়। পুরস্কার বিজয়ীদের উদ্দেশে শংসা বচন পাঠ করেন প্রতিযোগিতার বিচারকমণ্ডলীর দুই সদস্য অধ্যাপক বিশ্বজিৎ ঘোষ এবং কবি ও অধ্যাপক মাহবুব সাদিক। পাঁচ সদস্যের বিচারকম-লীর অন্য তিনজন হলেন- লেখক সুব্রত বড়ুয়া, কবি মুহম্মদ নূরুল হুদা ও কথাসাহিত্যিক ইমদাদুল হক মিলন। আয়োজনের প্রথমে ২০০৮ থেকে ২০১৫ সাল পর্যন্ত কালি ও কলম তরুণ কবি ও লেখক পুরস্কারের পথ পরিক্রমার ওপর একটি প্রামাণ্যচিত্র প্রদর্শন করা হয়।